ตลอดสัปดาห์นี้ หลายพื้นที่มีปริมาณฝนเพิ่มขึ้นสูงสุดร้อยละ 80 ของพื้นที่
นายเมธี มหายศนันท์ ผู้อำนวยการกองพยากรณ์อากาศ กรมอุตุนิยมวิทยา เปิดเผยถึงสภาพอากาศของประเทศไทยช่วงตลอดสัปดาห์นี้ ( 9 - 15 ส.ค. 64 ) ว่า ตั้งแต่วันพรุ่งนี้  (10 ส.ค.64) หลายพื้นที่จะเริ่มมีปริมาณฝนเพิ่มขึ้นเนื่องจากได้รับอิทธิพลจากลมมรสุมตะวันตกเฉียงใต้ที่พัดปกคลุมค่อนข้างแรงทำให้ภาคเหนือ ภาคตะวันออกเฉียงเหนือและภาคตะวันออก ปริมาณฝนร้อยละ 40-70 ของพื้นที่และมีฝนตกหนักบางแห่ง ขณะที่ ภาคกลาง ปริมาณฝนร้อยละ 40-60 ของพื้นที่และมีฝนตกหนักบางแห่ง ส่วนภาคภาคใต้ ปริมาณฝนร้อยละ 60-80 ของพื้นที่ มีฝนตกหนักบางแห่งเช่นกัน ทั้งนี้ประชาชนที่อาศัยอยู่ในพื้นที่เสี่ยงภัยควรเฝ้าระวังฝนตกสะสมอาจเกิดน้ำหลากส่วนคลื่นลมในทะเลฝั่งอันดามันค่อนข้างแรง โดยเฉพาะบริเวณที่มีฝนฟ้าคะนองคลื่นสูงมากกว่า 3 เมตร ชาวเรือควรเดินเรือด้วยความระมัดระวังในช่วง 1-3 วันนี้ ประชาชนสามารถติดตามสภาพอากาศได้เพื่อนำข้อมูลไปประกอบการตัดสินใจในชีวิตประจำวัน ที่เว็บไซต์ www.tmd.go.th